钦定古今图书集成/理学汇编/文学典/第116卷 > 王志庆
## 钦定古今图书集成/理学汇编/文学典/第116卷 > 王志庆

按《苏州府志志》：庆，字与游，临亨少子。年数岁，即泛滥
经传，略及子史大家集。天启丁卯，举于乡，五上公车
不第。甲戌归语其友张采曰：“国步蹙矣，可奈何？”出感
事诗百首曰：“吾以告哀后。”其言皆验。会有诏举贤良，
当事以名闻，下有司征辟，以病辞。遂葺东郊丙园，作
终老计，号汉阴丈人，作宾告招隐。生平癖好读书，方
年少童试不利，即发二十一史读之。尤耽涑水《通鉴》，
反复凡四周。常云：“教子弟者，当先经传，次三史，次庄、
列、管、韩诸子，次韩、柳诸集。乃融液《通鉴》，察治乱源流
暨事理得失，自有程限，岂可躐等耶？”性孝友，居丧哀
毁，终三年不御酒肉。事两兄笃敬，终身无间。崇祯末，
有良民三十馀人罹御史网，合邑称冤，志庆密白司
李，尽释之。三十人踵门泣拜，初不自以为力也。壬午
岁饥，人相食，每独坐陨涕。秋七月，疽发背，卒。病亟，致
书张采曰：“病发膏梁，在表治易；病发忧郁，在里治难。”
可以知其感事告哀，未尝一日忘于心矣。